b'\n_START_ARTICLE_\nNilfisk\n_START_PARAGRAPH_\nNilfisk on tanskalainen siivousv\xc3\xa4lineit\xc3\xa4 valmistava yritys. Yrityksen p\xc3\xa4\xc3\xa4konttori on Tanskassa ja sill\xc3\xa4 on myyntiyhti\xc3\xb6it\xc3\xa4 43 maassa ja valmistusta Brasiliassa, Kiinassa, Tanskassa, Unkarissa, Italiassa, Meksikossa ja Yhdysvalloissa. Ty\xc3\xb6ntekij\xc3\xb6it\xc3\xa4 on noin 5\xc2\xa0000. Nilfisk-Advancen ydinliiketoiminta on teollisuus- ja yritysk\xc3\xa4ytt\xc3\xb6\xc3\xb6n tarkoitettujen puhdistuslaitteiden sek\xc3\xa4 ammattik\xc3\xa4ytt\xc3\xb6\xc3\xb6n tarkoitettujen painepesureiden toimittaminen. Nilfisk-Advance markkinoi my\xc3\xb6s p\xc3\xb6lynimureita ja painepesureita kuluttajille. Nilfisk-Advancen t\xc3\xa4rkeimm\xc3\xa4t tuotemerkit ovat Advance, Clarke, Nilfisk, Nilfisk-Alto, Nilfisk CFM ja Viper._NEWLINE_Yrityksen perustivat Tanskassa vuonna 1906 Peder Andersen Fisker (1875\xe2\x80\x931975) ja Hans Marius Nielsen (1870\xe2\x80\x931954) nimell\xc3\xa4 Fisker & Nielsen. Alkujaan yritys valmisti s\xc3\xa4hk\xc3\xb6moottoreita tuulettimiin, keitti\xc3\xb6hisseihin poriin ja my\xc3\xb6hemmin Nimbus-moottoripy\xc3\xb6r\xc3\xa4\xc3\xa4n. Menestys alkoi vuonna 1910 Nilfisk p\xc3\xb6lynimurin tultua markkinoille. Imuri painoi 17,5 kiloa. Fisker sai keksinn\xc3\xb6lle patentin ja osti my\xc3\xb6hemmin Nielsenin ulos yrityksest\xc3\xa4. P\xc3\xb6lynimurista tuli suuri menestys ja muut motoroidut tuotteet j\xc3\xa4iv\xc3\xa4t v\xc3\xa4hitellen pois tuotannosta. Vuonna 1954 yritys myi miljoonannen p\xc3\xb6lynimurinsa._NEWLINE_Vuonna 1989 NKT Holding, K\xc3\xb6\xc3\xb6penhaminan p\xc3\xb6rsissa noteerattu yritys, osti Fisker & Nielsenin. 1994 uudeksi nimeksi tuli Nilfisk A/S ja vuonna 1998 Nilfisk-Advance A/S ja 2015 Nilfisk.'